En 28-årig mand er dømt for at modtage penge uden at sende varerne til køberne.

Det kan være nemt at tjene en ekstra skilling ved at sælge brugte ting på nettet. Men for en 28-årig mand blev det lidt for nemt. Over en godt to-årig periode modtog den unge mand penge for varer, han havde sat til salg på nettet, uden nogensinde at sende varen til køber. Manden havde for eksempel sat en Playstation 4 til salg for 4.750 kroner, men da pengene var overført, modtog køber aldrig sin vare. Det resulterede i, at den 28-årige mand i tirsdags blev dømt for i alt 33 forhold om bedrageri for omkring 75.000 kroner ved retten i Aalborg. Staffen lød på seks måneders fængsel, hvoraf de tre er ubetinget. Foruden fængselsstraffen skal han betale pengene tilbage. Den 28-årige mand har accepteret sin straf.